Title: ประกาศกรมการค้าต่างประเทศ เรื่อง แสดงรายละเอียดข้อเท็จจริงและข้อกฎหมายอันเป็นสาระสำคัญที่ใช้เป็นพื้นฐาน ในการพิจารณายุติการไต่สวนการทุ่มตลาดสินค้าเหล็กลวดคาร์บอนสูง ที่มีแหล่งกำเนิดจาก สาธารณรัฐประชาชนจีน สาธารณรัฐอินเดีย และสาธารณรัฐแอฟริกาใต้ พ.ศ. 2550

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
แสดงรายละเอียดข้อเท็จจริงและข้อกฎหมายอันเป็นสาระสำคัญที่ใช้เป็นพื้นฐาน
ในการพิจารณายุติการไต่สวนการทุ่มตลาดสินค้าเหล็กลวดคาร์บอนสูง
ที่มีแหล่งกำเนิดจาก
สาธารณรัฐประชาชนจีน
สาธารณรัฐอินเดีย และสาธารณรัฐแอฟริกาใต้
พ.ศ.
๒๕๕๐[๑]

ด้วยคณะกรรมการพิจารณาการทุ่มตลาดและการอุดหนุนภายใต้พระราชบัญญัติการตอบโต้การทุ่มตลาดและการอุดหนุนสินค้าจากต่างประเทศ
พ.ศ. ๒๕๔๒ ได้มีคำวินิจฉัยชั้นที่สุดเมื่อวันที่ ๒๖ กันยายน พ.ศ. ๒๕๕๐ ว่า
(๑) สินค้าเหล็กลวดคาร์บอนสูง (High Carbon Steel Wire Rods) ที่ผลิตจากสาธารณรัฐแอฟริกาใต้
และสินค้าเหล็กลวดคาร์บอนสูงที่ผลิตจากสาธารณรัฐประชาชนจีนโดยบริษัท Beijing Shougang Co., Ltd.
มีปริมาณการนำเข้าและมีส่วนเหลื่อมการทุ่มตลาดในช่วงระยะเวลาการไต่สวนน้อยกว่าเกณฑ์ที่กำหนดในกฎกระทรวงกำหนดเกณฑ์ในการยุติการพิจารณาตอบโต้การทุ่มตลาดและการอุดหนุน
พ.ศ. ๒๕๔๕ จึงมีมติให้ยุติการพิจารณาตอบโต้การทุ่มตลาดสินค้าดังกล่าว
(๒) สินค้าเหล็กลวดคาร์บอนสูงที่ผลิตจากสาธารณรัฐอินเดีย
และสินค้าเหล็กลวดคาร์บอนสูงที่ผลิตจากสาธารณรัฐประชาชนจีนรายอื่นนอกจากบริษัท Beijing Shougang Co., Ltd. มีการทุ่มตลาดและก่อให้เกิดความเสียหายอย่างสำคัญต่ออุตสาหกรรมภายใน
แต่เมื่อคำนึงถึงประโยชน์ของอุตสาหกรรมต่อเนื่องภายในประเทศ ผู้บริโภค
และประโยชน์สาธารณะประกอบกันแล้ว
จึงมีมติไม่ใช้มาตรการตอบโต้การทุ่มตลาดสินค้าดังกล่าว

เพื่อให้เป็นไปตามข้อ
๑ ของกฎกระทรวง ฉบับที่ ๔ (พ.ศ. ๒๕๔๓)
ออกตามความในพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ซึ่งกำหนดว่า
เมื่อคณะกรรมการพิจารณาการทุ่มตลาดและการอุดหนุนมีคำวินิจฉัยเบื้องต้นหรือคำวินิจฉัยชั้นที่สุดเกี่ยวกับการไต่สวนการทุ่มตลาดหรือการอุดหนุน
การยอมรับข้อเสนอทำความตกลงเพื่อระงับการทุ่มตลาดหรือการอุดหนุน
การเพิกถอนความตกลงเพื่อระงับการทุ่มตลาดหรือการอุดหนุนหรือการยุติการเรียกเก็บอากรตอบโต้การทุ่มตลาดหรือการอุดหนุนอันเนื่องมาจากการทบทวนให้กรมการค้าต่างประเทศออกประกาศแสดงรายละเอียดข้อเท็จจริงและข้อกฎหมายอันเป็นสาระสำคัญที่ใช้เป็นพื้นฐานในการพิจารณาผลการไต่สวน
การยอมรับหรือการเพิกถอนความตกลง และผลการทบทวน
กรมการค้าต่างประเทศจึงออกประกาศไว้ ดังต่อไปนี้

ข้อ ๑ 
การเปิดไต่สวน
เมื่อวันที่
๓๐ มิถุนายน พ.ศ. ๒๕๔๙ กรมการค้าต่างประเทศได้ออกประกาศเปิดการไต่สวนการทุ่มตลาดสินค้าเหล็กลวดคาร์บอนสูงที่มีแหล่งกำเนิดจากสาธารณรัฐประชาชนจีน
สาธารณรัฐอินเดียและสาธารณรัฐแอฟริกาใต้ ตามคำขอของบริษัท อุตสาหกรรมเหล็กกล้าไทย
จำกัด (มหาชน) และบริษัท ไทยคูน เวิลด์ไวด์ กรุ๊ป (ประเทศไทย) จำกัด (มหาชน)
ซึ่งมีสถานะเป็นอุตสาหกรรมภายในผู้ผลิตสินค้าเหล็กลวดคาร์บอนสูง ทั้งนี้
เป็นไปตามมติคณะกรรมการพิจารณาการทุ่มตลาดและการอุดหนุน เมื่อวันที่ ๒๖ มิถุนายน
พ.ศ. ๒๕๔๙ และกรมการค้าต่างประเทศได้ดำเนินการไต่สวนการทุ่มตลาดและความเสียหาย
ตามหลักเกณฑ์ภายใต้พระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ โดยปรากฏข้อเท็จจริงดังนี้
๑.๑
สินค้าทุ่มตลาด
สินค้าที่ประกาศไต่สวน
คือ สินค้าเหล็กลวดคาร์บอนสูง (High Carbon Steel Wire Rods)
ตามพิกัดอัตราศุลกากรประเภทที่ ๗๒๑๓.๙๑.๐๐.๐๕๐ ๗๒๑๓.๙๑.๐๐.๐๖๐ ๗๒๑๓.๙๑.๐๐.๐๗๐
๗๒๑๓.๙๙.๐๐.๐๕๐ ๗๒๑๓.๙๙.๐๐.๐๖๐ และ ๗๒๑๓.๙๙.๐๐.๐๗๐ (พิกัดอัตราศุลกากรเดิม
คือ ๗๒๑๓.๙๑๐.๐๕๐ ๗๒๑๓.๙๑๐.๐๖๐ ๗๒๑๓.๙๑๐.๐๗๐ ๗๒๑๓.๙๙๐.๐๕๐ ๗๒๑๓.๙๙๐.๐๖๐ และ
๗๒๑๓.๙๙๐.๐๗๐) ที่มีภาคตัดขวางเป็นวงกลมวัดเส้นผ่าศูนย์กลางได้ ๕.๕ ถึง ๒๐
มิลลิเมตร และ ๗๒๒๗.๙๐.๐๐.๐๐๐ (พิกัดอัตราศุลกากรเดิมคือ ๗๒๒๗.๙๐๐.๐๐๖)
ที่มีภาคตัดขวางเป็นวงกลมวัดเส้นผ่าศูนย์กลางได้ ๕
มิลลิเมตรขึ้นไปที่มีแหล่งกำเนิดจากสาธารณรัฐประชาชนจีน สาธารณรัฐอินเดีย
และสาธารณรัฐแอฟริกาใต้
๑.๒
ผู้มีส่วนได้เสีย
๑.๒.๑
ผู้ผลิตหรือผู้ส่งออกในสาธารณรัฐประชาชนจีน ได้แก่
(๑) Wuhan Iron & Steel (Group) Corp. / WISCO
(๒) BaoSteel Group Shanghai No.5 Iron & Steel Co., Ltd.
(๓) Jiangsu Sha-Gang Group Ltd.
(๔) Baotou Iron and Steel (Group) Co., Ltd.
(๕) Shougang Group (The Capital Iron and Steel Company: CISC)
(๖) Shanghai Baosteel Group Corp.
(๗) Chongqing Iron & Steel (Group) Co., Ltd.
(๘) Xiangtan Iron & Steel (Group) Co., Ltd. (Xianggang)
(๙) Baoshan Iron & Steel Co., Ltd.
(๑๐) Wujin NatSteel Co., Ltd.
(๑๑) Xingtai Iron & Steel Co., Ltd.
(๑๒) Benxi Iron & Steel (Group) Co., Ltd.
(๑๓) Taiyuan Iron & Steel (Group) Co., Ltd. / TISCO
(๑๔) Kunming Iron & Steel (Group) Co., Ltd.
(๑๕) Jiuquan Iron & Steel (Group) Co., Ltd. / JISCO
(๑๖) Maanshan Iron & Steel Co., Ltd
(๑๗) ผู้ผลิตหรือผู้ส่งออกจีนรายอื่น ๆ นอกจาก (๑) ถึง (๑๖)
๑.๒.๒
ผู้ผลิตหรือผู้ส่งออกในสาธารณรัฐอินเดีย ได้แก่
(๑) The Tata Iron & Steel Co., Ltd. / TISCO
(๒) Usha Beltron Ltd (Steel Division) / Usha Martin Limited
(๓) Isibars Ltd.
(๔) Mukand Ltd.
(๕) Tata SSL Ltd.
(๖) Steel Authority of India Ltd. / SAIL
(๗) ผู้ผลิตหรือผู้ส่งออกอินเดียรายอื่นๆ นอกจาก (๑) ถึง (๖)
๑.๒.๓
ผู้ผลิตหรือผู้ส่งออกในสาธารณรัฐแอฟริกาใต้ ได้แก่
(๑) Mittal Steel South Africa Limited
(๒) ผู้ผลิตหรือผู้ส่งออกแอฟริกาใต้รายอื่น ๆ นอกจาก (๑)
๑.๒.๔
ผู้นำเข้าในประเทศไทย ได้แก่
(๑) บริษัท เฉียวเป่า เมททัล จำกัด
(๒) บริษัท บางกอกสตีลไวร์ จำกัด
(๓) บริษัท ซี. พี. แอล. ไวร์โรพ จำกัด
(๔) บริษัท ธนอินเตอร์ จำกัด
(๕) บริษัท อีสเทิร์นไวร์ จำกัด
(๖) บริษัท ที.ซี.ไอ. อุตสาหกรรมเหล็ก จำกัด
(๗) บริษัท สินธานีอุตสาหกรรม จำกัด
(๘) บริษัท พี.ที.ไวร์ จำกัด
(๙) บริษัท ไทยสะเปเชียลไวร์ จำกัด
(๑๐) บริษัท ระยองไวร์ อินดัสตรีส์ จำกัด
(๑๑) บริษัท ไทยไวร์โพรดัคท์ จำกัด (มหาชน)
(๑๒) บริษัท อูช่า สยาม สตีล อินดัสตรียส์ จำกัด (มหาชน)
(๑๓) บริษัท สยามลวดเหล็กอุตสาหกรรม จำกัด
(๑๔) ห้างหุ้นส่วนจำกัด ฮ่ะเซ่งไถ่
(๑๕) บริษัท วิวัฒน์ อุตสาหกรรมลวดสลิง (๑๙๗๙) จำกัด
(๑๖) บริษัท ค้าสากลซีเมนต์ไทย จำกัด
(๑๗) บริษัท สยามไวร์ อินดัสทรี จำกัด
(๑๘) ผู้นำเข้ารายอื่น ๆ นอกจาก (๑) ถึง (๑๗)
๑.๒.๕
อุตสาหกรรมภายในที่ผลิตสินค้าเหล็กลวดคาร์บอนสูงในฐานะผู้ผลิตสินค้าชนิดเดียวกันภายในประเทศ
ได้แก่
(๑) บริษัท อุตสาหกรรมเหล็กกล้าไทย จำกัด (มหาชน)
(๒) บริษัท ไทยคูน เวิลด์ไวด์ กรุ๊ป (ประเทศไทย) จำกัด (มหาชน)
(๓) บริษัท มิลเลเนียม สตีล จำกัด
๑.๒.๔
รัฐบาลของสาธารณรัฐประชาชนจีน สาธารณรัฐอินเดีย
และสาธารณรัฐแอฟริกาใต้ในฐานะรัฐบาลของประเทศผู้ส่งออกสินค้าทุ่มตลาด
๑.๓.
ระยะเวลาของข้อมูลที่ใช้ในการไต่สวน
๑.๓.๑
การพิจารณาการทุ่มตลาด คือ วันที่ ๑ กรกฎาคม พ.ศ. ๒๕๔๘ ถึงวันที่ ๓๐ มิถุนายน พ.ศ.
๒๕๔๙
๑.๓.๒
การพิจารณาความเสียหาย คือ วันที่ ๑ มกราคม พ.ศ. ๒๕๔๖ ถึงวันที่ ๓๐ มิถุนายน พ.ศ.
๒๕๔๙

ข้อ ๒ 
การตรวจสอบข้อเท็จจริงของข้อมูล
เมื่อวันที่
๑๙ ถึงวันที่ ๒๒ ธันวาคม พ.ศ. ๒๕๔๙
กรมการค้าต่างประเทศได้ส่งเจ้าหน้าที่เดินทางไปตรวจสอบข้อมูลข้อเท็จจริงที่ได้รับตามแบบสอบถาม
ณ ที่ทำการของอุตสาหกรรมภายใน ๒ ราย คือ บริษัท อุตสาหกรรมเหล็กกล้าไทย จำกัด
(มหาชน) และบริษัท ไทยคูน เวิลด์ไวด์ กรุ๊ป (ประเทศไทย) จำกัด (มหาชน) ระหว่างวันที่
๒๒ มกราคม ถึงวันที่ ๑ กุมภาพันธ์ พ.ศ. ๒๕๕๐ และวันที่ ๖ ถึงวันที่ ๑๕ กุมภาพันธ์
พ.ศ. ๒๕๕๐ ณ ที่ทำการของผู้ผลิตหรือผู้ส่งออกในสาธารณรัฐประชาชนจีน ๔ ราย คือ
บริษัท Baotou Iron & Steel (Group) Co., Ltd. บริษัท Wuhan Iron and Stee Company Limited บริษัท Beijing Shougang Co., Ltd. และบริษัท Jiangsu Shagang Group Co., Ltd. ตามลำดับ และระหว่างวันที่ ๑๙ ถึงวันที่ ๒๑
กุมภาพันธ์ พ.ศ. ๒๕๕๐ ณ ที่ทำการของผู้ผลิตหรือผู้ส่งออกในสาธารณรัฐอินเดีย คือ
บริษัท Usha Martin Limited

ข้อ ๓ 
ผลการพิจารณาเบื้องต้นของคณะกรรมการพิจารณาการทุ่มตลาดและการอุดหนุน
เมื่อวันที่
๑๗ พฤษภาคม พ.ศ. ๒๕๕๐
คณะกรรมการพิจารณาการทุ่มตลาดและการอุดหนุนมีมติให้กรมการค้าต่างประเทศสืบค้นข้อมูลเพิ่มเติมใน
๓ ประเด็น คือ กำลังการผลิตและการใช้กำลังการผลิตของอุตสาหกรรมการภายใน
คุณภาพสินค้าเหล็กลวดคาร์บอนสูงที่อุตสาหกรรมภายในผลิตได้และผลกระทบต่อผู้ใช้สินค้าต่อเนื่อง

ข้อ ๔ 
คำวินิจฉัยเบื้องต้น
เมื่อวันที่
๑๖ กรกฎาคม พ.ศ. ๒๕๕๐
คณะกรรมการพิจารณาการทุ่มตลาดและการอุดหนุนได้มีคำวินิจฉัยเบื้องต้นว่า
เห็นควรไม่ใช้มาตรการตอบโต้การทุ่มตลาด แม้ว่าจะพบการทุ่มตลาดและการทุ่มตลาดก่อให้เกิดความเสียหายแก่อุตสาหกรรมภายใน
เนื่องจากได้คำนึงถึงประโยชน์สาธารณะประกอบกันตามมาตรา ๗ กล่าวคือ
แม้อุตสาหกรรมภายในมีกำลังการผลิตเพียงพอต่อความต้องการใช้ภายในประเทศ
แต่มีปริมาณการผลิตไม่สม่ำเสมอ คุณภาพสินค้าของอุตสาหกรรมภายในไม่ตรงกับความต้องการของผู้ใช้ในอุตสาหกรรมสินค้าต่อเนื่องบางประเภทเพราะไม่สามารถหาวัตถุดิบ
คือเหล็กแท่ง (Billet) ที่มีคุณภาพสูงมาผลิตเหล็กลวดคาร์บอนสูงได้
ซึ่งหากนำมาผลิตสินค้าต่อเนื่องจะก่อให้เกิดอุบัติเหตุหรือบาดเจ็บในระหว่างการผลิต
เกิดอันตรายหลังจากการใช้ และเกิดความล่าช้าในการผลิตและการส่งมอบสินค้า
อีกทั้งเหล็กลวดคาร์บอนสูงเป็นต้นทุนส่วนใหญ่ของต้นทุนการผลิตสินค้าต่อเนื่องในแต่ละประเภท
เมื่ออุตสาหกรรมภายในไม่สามารถจัดหาเหล็กลวดคาร์บอนสูงที่มีคุณภาพและปริมาณตรงตามความต้องการของผู้ใช้ได้
ผู้ใช้โดยส่วนใหญ่ที่มีแผนงานโครงการตามสัญญาจำเป็นต้องนำเข้าสินค้าจากต่างประเทศมาผลิตเพื่อส่งมอบงานตามกำหนด
หากมีการเรียกเก็บอากรตอบโต้การทุ่มตลาดจะทำให้ต้นทุนการผลิตของผู้ใช้เพิ่มขึ้นและผู้บริโภคขั้นสุดท้ายต้องรับภาระในส่วนดังกล่าว
และเนื่องจากผู้ใช้ได้ให้ข้อมูลเพิ่มเติมว่า อุตสาหกรรมต่อเนื่องประเภทต่างๆ
ที่ใช้เหล็กลวดคาร์บอนสูงเป็นวัตถุดิบในการผลิตมีการจ้างงานทั้งสิ้นกว่า ๒๐,๐๐๐ คน
นอกจากนี้รัฐบาลจีนได้ปรับนโยบายภาษีเพื่อควบคุมการส่งออกสินค้าเหล็กหลายประเภทซึ่งเหล็กลวดคาร์บอนสูงเป็นสินค้าประเภทหนึ่งที่ได้รับผลกระทบด้วย
คือ การยกเลิกการได้คืนภาษีบางส่วน (Tax Rebate) สำหรับสินค้าภายใต้พิกัดศุลกากร ๗๒๑๓.๙๑ และลดการได้คืนภาษีบางส่วน (Tax Rebate) สำหรับสินค้าภายใต้พิกัดอัตราศุลกากร
๗๒๒๗.๙๐ เหลือร้อยละ ๕ ซึ่งมีผลบังคับใช้ตั้งแต่วันที่ ๑๕ เมษายน พ.ศ. ๒๕๕๐
รวมทั้งการกำหนดให้ผู้ส่งออกสินค้าเหล็กต้องขอใบอนุญาตส่งออก (Export License) จากรัฐบาล ซึ่งมีผลบังคับใช้ตั้งแต่วันที่
๒๐ พฤษภาคม พ.ศ. ๒๕๕๐
และการประกาศเรียกเก็บภาษีส่งออกสินค้าเหล็กลวดคาร์บอนสูงในอัตราร้อยละ ๑๐
ซึ่งมีผลบังคับใช้ตั้งแต่วันที่ ๑ มิถุนายน พ.ศ. ๒๕๕๐
ซึ่งผู้ใช้ให้ความเห็นว่าราคาสินค้าเหล็กลวดคาร์บอนสูงจากสาธารณรัฐประชาชนจีนจะมีราคาสูงขึ้นจากการปรับนโยบายภาษีดังกล่าว
ประกอบกับการประกาศระงับการดำเนินกิจการชั่วคราวของบริษัท อุตสาหกรรมเหล็กกล้าไทย
จำกัด (มหาชน)
จะทำให้ปริมาณการผลิตสินค้าของอุตสาหกรรมภายในลดลงและมีผลกระทบต่อผู้ใช้
จึงต้องพึ่งพาการนำเข้าสินค้าเหล็กลวดคาร์บอนสูงจากต่างประเทศมากขึ้น

ข้อ ๕ 
การแจ้งข้อมูลและข้อเท็จจริงที่ใช้เป็นฐานในการไต่สวนชั้นที่สุด
เพื่อให้เป็นไปตามกระบวนการไต่สวนภายใต้มาตรา
๓๐ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ กรมการค้าต่างประเทศจึงได้แจ้งผู้มีส่วนได้เสีย ได้แก่ อุตสาหกรรมภายใน
ผู้ผลิตและผู้ส่งออกสาธารณรัฐประชาชนจีน ผู้ผลิตและผู้ส่งออกสาธารณรัฐอินเดีย
ผู้ผลิตและผู้ส่งออกสาธารณรัฐแอฟริกาใต้ และผู้นำเข้า เมื่อวันที่ ๒๓ กรกฎาคม พ.ศ.
๒๕๕๐ และได้แจ้งสถานเอกอัครราชทูตสาธารณรัฐประชาชนจีนประจำประเทศไทยสถานเอกอัครราชทูตสาธารณรัฐอินเดียประจำประเทศไทย
และสถานเอกอัครราชทูตสาธารณรัฐแอฟริกาใต้ประจำประเทศไทย เมื่อวันที่ ๙ สิงหาคม
๒๕๕๐ ให้ทราบถึงข้อมูลและข้อเท็จจริงที่ใช้เป็นพื้นฐานในการพิจารณาวินิจฉัย
เพื่อให้ผู้มีส่วนได้เสียมีโอกาสให้ยื่นข้อโต้แย้งภายในวันที่ ๗ สิงหาคม พ.ศ. ๒๕๕๐
และวันที่ ๑๕ สิงหาคม พ.ศ. ๒๕๕๐ ตามลำดับ
ปรากฏว่า
บริษัท อุตสาหกรรมเหล็กกล้าไทย จำกัด (มหาชน) และบริษัท ไทยคูน เวิลด์ไวด์ กรุ๊ป (ประเทศไทย)
จำกัด (มหาชน) ซึ่งเป็นอุตสาหกรรมภายใน และบริษัท ไทยไวร์โพรดัคท์ จำกัด (มหาชน) ซึ่งเป็นผู้นำเข้า ได้แสดงข้อคิดเห็นและข้อโต้แย้ง กล่าวคือ
อุตสาหกรรมภายในได้ให้ความเห็นว่า
ระยะเวลาการไต่สวนที่ได้อ้างอิงในรายงานสรุปข้อมูลข้อเท็จจริงที่ใช้เป็นพื้นฐานในการพิจารณาของคณะกรรมการพิจารณาการทุ่มตลาดและการอุดหนุนไม่สอดคล้องกับระยะเวลาไต่สวนตามที่ระบุในแบบสอบถาม
และได้ชี้แจงนโยบายการดำเนินธุรกิจของอุตสาหกรรมภายในที่ผ่านมาว่ามุ่งเน้นความพึงพอใจของลูกค้าเป็นสำคัญ
มีการแจ้งปัญหาให้ลูกค้าทราบล่วงหน้า
รวมถึงช่วยแก้ไขปัญหาเพื่อให้เกิดผลกระทบต่อลูกค้าน้อยที่สุด
และอุตสาหกรรมภายในเชื่อว่า แม้จะมีการใช้มาตรการตอบโต้การทุ่มตลาด
จะเป็นเพียงการเยียวยาความเสียหายที่ผ่านมาอันเกิดขึ้นกับอุตสาหกรรมภายในและไม่กระทบรุนแรงต่อผู้ใช้และผู้นำเข้า
เนื่องจากอุตสาหกรรมภายในมีปริมาณการผลิตที่เพียงพอและสามารถรองรับความต้องการใช้สินค้าในประเทศ
คุณภาพสินค้าของอุตสาหกรรมภายในมีคุณภาพไม่แตกต่างจากสินค้าทุ่มตลาดที่มีแหล่งกำเนิดจากสาธารณรัฐประชาชนจีน
และสามารถใช้ทดแทนกันได้ ประกอบกับการหยุดดำเนินการของบริษัท
อุตสาหกรรมเหล็กกล้าไทย จำกัด (มหาชน) เป็นเพียงการหยุดการผลิตเพียงชั่วคราว
เนื่องจากบริษัทไม่สามารถขายสินค้าได้ในราคาที่เหมาะสมกับต้นทุนการผลิต
การใช้มาตรการตอบโต้การทุ่มตลาดจะช่วยเปิดโอกาสให้บริษัทสามารถกลับมาดำเนินการผลิตและขายสินค้าตามปกติได้อีกครั้ง
นอกจากนี้ อุตสาหกรรมภายในได้ให้ความเห็นอีกว่า
หลักเกณฑ์ในการพิจารณาประกาศใช้มาตรการตอบโต้การทุ่มตลาดตามที่กฎหมายกำหนด
มีองค์ประกอบสำคัญ ๓ ประการ คือ การทุ่มตลาด ความเสียหายของอุตสาหกรรมภายใน
และความเสียหายนั้นเป็นผลสืบเนื่องจากการทุ่มตลาด
ซึ่งจากข้อมูลที่ปรากฏตามรายงานสรุปข้อมูลข้อเท็จจริงย่อมเห็นได้ชัดเจนว่าครบตามหลักเกณฑ์ที่จะพิจารณาประกาศใช้มาตรการตอบโต้การทุ่มตลาดได้
สำหรับบริษัท
ไทยไวร์โพรดัคท์ จำกัด (มหาชน) ได้ให้ความเห็นว่า
ไม่ควรใช้มาตรการตอบโต้การทุ่มตลาดสินค้าเหล็กลวดคาร์บอนสูง
เนื่องจากความเสียหายของอุตสาหกรรมภายในเกิดจากปัญหาภายในเฉพาะของบริษัทผู้ผลิตในประเทศทั้งสองรายที่ไม่สามารถผลิตสินค้าให้ได้คุณภาพและมีการผลิตที่ไม่ต่อเนื่องไม่สม่ำเสมอตลอดระยะเวลา
๘ ปีที่ผ่านมา โดยมีส่วนแบ่งตลาดในระดับร้อยละ ๑๕ ถึง ๒๐
ประกอบกับอุตสาหกรรมภายในรายหนึ่งประกาศปิดโรงงานไม่มีกำหนดเนื่องจากปัญหาด้านเงินทุนหมุนเวียนและไม่มีการเพิ่มทุนจึงไม่สามารถดำเนินการต่อไปได้
ซึ่งอุตสาหกรรมภายในรายที่เหลือจะผลิตสินค้าให้แก่อุตสาหกรรมต่อเนื่องได้ต่ำกว่าร้อยละ
๑๐
ของความต้องการใช้ในประเทศและอุตสาหกรรมภายในขาดปัจจัยพื้นฐานที่จำเป็นต่อการผลิต
เช่น เหล็กแท่งคาร์บอนสูงที่มีคุณภาพนอกจากนี้
อุตสาหกรรมภายในไม่ได้ใช้ข้อมูลจริงในการคำนวณหามูลค่าปกติ ค่าขนส่งและอัตราแลกเปลี่ยน
ไม่ใช่ข้อมูลในช่วงเวลาของธุรกรรมในการยื่นคำร้องให้ไต่สวน
ซึ่งหากนำข้อมูลซึ่งไม่น่าเชื่อถือมาใช้เป็นพื้นฐานในการพิจารณาวินิจฉัยก็จะไม่สามารถให้ความเป็นธรรมแก่ผู้ใช้ได้
อีกทั้งอุตสาหกรรมภายในมีต้นทุนสูงผิดปกติ โดยมีต้นทุนเหล็กแท่ง (Billet)
สูงมากในการผลิตเหล็กลวดคาร์บอนสูง ขณะที่มีอัตราการใช้เครื่องจักรในระดับร้อยละ
๓๐
ทั้งนี้
ประเด็นต่างๆ ในข้อคิดเห็นและข้อโต้แย้งที่อุตสาหกรรมภายในเสนอนั้น
ข้อเท็จจริงปรากฏว่า
ระยะเวลาไต่สวนที่ระบุในรายงานสรุปข้อมูลข้อเท็จจริงแตกต่างไปจากที่กำหนดในแบบสอบถามเกิดจากความคลาดเคลื่อนในการพิมพ์ไม่มีผลต่อการพิจารณาแต่ประการใด
ในประเด็นผลกระทบต่อผู้ใช้และผู้นำเข้าได้มีการพิจารณาในการไต่สวนขั้นต้นสำหรับหลักเกณฑ์ในการพิจารณาประกาศใช้มาตรการตอบโต้การทุ่มตลาดนอกจากองค์ประกอบ
๓ ประการในการพิจารณาประกาศใช้มาตรการตอบโต้
การทุ่มตลาดที่อุตสาหกรรมภายในได้ระบุมานั้น
ตามพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ มาตรา ๗
ยังกำหนดเงื่อนไขการตอบโต้การทุ่มตลาดให้ต้องคำนึงถึงประโยชน์ของอุตสาหกรรมภายใน
ผู้บริโภค และประโยชน์สาธารณะประกอบกัน ดังนั้นแม้จะมีการทุ่มตลาด
ความเสียหายของอุตสาหกรรมภายใน
และความเสียหายนั้นเป็นผลสืบเนื่องจากการทุ่มตลาดครบถ้วน
แต่หากพิจารณาร่วมกับประโยชน์ของฝ่ายต่าง ๆ
โดยรวมแล้วอาจไม่กำหนดมาตรการตอบโต้การทุ่มตลาดก็ได้
ส่วนประเด็นในข้อคิดเห็นและข้อโต้แย้งของบริษัท
ไทยไวร์โพรดัคท์ จำกัด (มหาชน) ข้อเท็จจริงปรากฏว่า
การพิจารณาข้อมูลคำตอบแบบสอบถามของผู้มีส่วนได้เสียในช่วงระยะเวลาการไต่สวน
พบว่าสินค้าทุ่มตลาดจากประเทศที่ถูกพิจารณาก่อให้เกิดความเสียหายอย่างสำคัญต่ออุตสาหกรรมภายใน
ประกอบกับอุตสาหกรรมภายในมีกระบวนการผลิตเริ่มต้นจากการนำเข้าวัตถุดิบคือ
เหล็กแท่งจากต่างประเทศ โดยซื้อจากแหล่งต่างๆ ในราคาที่หลากหลาย เช่น จีน รัสเซีย
เป็นต้น ทำให้ไม่สามารถควบคุมคุณภาพ ราคา
และปริมาณให้ตอบสนองความต้องการของผู้ใช้ได้
สำหรับข้อมูลที่ใช้เป็นพื้นฐานในการพิจารณาวินิจฉัย มิได้ใช้เพียงข้อมูลที่อุตสาหกรรมภายในกล่าวอ้างมาในคำร้องขอให้ไต่สวน
แต่เป็นข้อมูลของผู้ส่งออกในต่างประเทศที่ตอบแบบสอบถามและได้มีการตรวจสอบความน่าเชื่อถือของข้อมูลแล้ว

ข้อ ๖ 
ผลการพิจารณาไต่สวนชั้นที่สุด
กรมการค้าต่างประเทศได้จัดทำรายงานผลการไต่สวนการทุ่มตลาดชั้นที่สุดเสนอต่อคณะกรรมการพิจารณาการทุ่มตลาดและการอุดหนุนเพื่อพิจารณาเมื่อวันที่
๒๖ กันยายน พ.ศ. ๒๕๕๐
ซึ่งคณะกรรมการพิจารณาการทุ่มตลาดและการอุดหนุนได้พิจารณาแล้วมีความเห็นดังนี้
๖.๑
ผลการพิจารณาการทุ่มตลาด
ในการคำนวณส่วนเหลื่อมการทุ่มตลาด
กรณีผู้ผลิตหรือผู้ส่งออกที่ให้ความร่วมมือตอบแบบสอบถามจะพิจารณาข้อมูลตามแบบสอบถามที่ได้รับจากผู้ผลิตหรือผู้ส่งออกแต่ละรายส่วนกรณีของผู้ที่ไม่ให้ความร่วมมือตอบแบบสอบถามหรือผู้ผลิตหรือผู้ส่งออกรายอื่นๆ
จะพิจารณาโดยใช้ข้อมูลข้อเท็จจริงเท่าที่มีอยู่ ซึ่งเป็นไปตามมาตรา ๒๗
ของพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒
จากข้อมูลตามแบบสอบถามที่ได้รับพบว่ามีการทุ่มตลาดจากสินค้าสาธารณรัฐประชาชนจีนและสาธารณรัฐอินเดีย
ยกเว้นบริษัท Beijing Shougang Co., Ltd. จากสาธารณรัฐประชาชนจีน อย่างไรก็ตาม
สืบเนื่องจากได้พิจารณาโดยคำนึงถึงประโยชน์ของอุตสาหกรรมภายใน ผู้ใช้
และประโยชน์สาธารณะประกอบกัน จึงพิจารณาไม่ใช้มาตรการตอบโต้การทุ่มตลาด
๖.๒
ผลการพิจารณาความเสียหาย
คณะกรรมการพิจารณาการทุ่มตลาดและการอุดหนุนได้วินิจฉัยความเสียหายชั้นที่สุดตามหลักเกณฑ์ที่กำหนด
ในมาตรา ๑๙ มาตรา ๒๐ และมาตรา ๒๑
ของพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ โดยพิจารณาจากข้อมูลที่ได้รับตามแบบสอบถามของ
- อุตสาหกรรมภายใน ๒ ราย คือ บริษัท อุตสาหกรรมเหล็กกล้าไทย จำกัด (มหาชน)
และบริษัท ไทยคูน เวิลด์ไวด์ กรุ๊ป (ประเทศไทย) จำกัด (มหาชน)
- ผู้นำเข้า ๑๒ ราย คือ บริษัท เฉียวเป่า เมททัล จำกัด บริษัท
บางกอกสตีลไวร์ จำกัด บริษัท ธนอินเตอร์ จำกัด บริษัท สินธานีอุตสาหกรรม จำกัด
บริษัท ไทยสะเปเชียลไวร์ จำกัด บริษัท ระยองไวร์ อินดัสตรีส์ จำกัด บริษัท
ไทยไวร์โพรดัคท์ จำกัด (มหาชน) บริษัท อูช่าสยาม สตีล อินดัสตรียส์ จำกัด (มหาชน)
บริษัท สยามลวดเหล็กอุตสาหกรรม จำกัด บริษัท วิวัฒน์อุตสาหกรรมลวดสลิง (๑๙๗๙)
จำกัด บริษัท ค้าสากลซีเมนต์ไทย จำกัด และบริษัท สยามไวร์อินดัสทรี จำกัด
- หน่วยงานที่เกี่ยวข้อง ๒ ราย คือ
สถาบันเหล็กและเหล็กกล้าแห่งประเทศไทยและสำนักงานเศรษฐกิจอุตสาหกรรม
-
ผู้ผลิตหรือผู้ส่งออกในสาธารณรัฐประชาชนจีนที่ให้ความร่วมมือตอบแบบสอบถามครบถ้วน ๔
ราย คือ บริษัท Baotou Iron & Steel (Group) Co., Ltd. บริษัท Wuhan Iron and Steel Company Limited บริษัท Beijing Shougang Co., Ltd. และบริษัท Jiangsu Shagang Group Co., Ltd.
-
ผู้ผลิตหรือผู้ส่งออกในสาธารณรัฐอินเดียที่ให้ความร่วมมือตอบแบบสอบถามครบถ้วน ๑
ราย คือ บริษัท Usha Martin Limited
โดยข้อมูลที่ใช้ในการพิจารณา
คือ ข้อมูลในช่วง ๓ ปีย้อนหลัง (ปี ๒๕๔๖ ถึงปี ๒๕๔๘)
โดยช่วงระยะเวลาไต่สวนการทุ่มตลาด คือ ตั้งแต่วันที่ ๑ กรกฎาคม พ.ศ. ๒๕๔๘
ถึงวันที่ ๓๐ มิถุนายน พ.ศ. ๒๕๔๙
และช่วงเดียวกันก่อนช่วงระยะเวลาไต่สวนการทุ่มตลาด คือ ตั้งแต่วันที่ ๑ กรกฎาคม
พ.ศ. ๒๕๔๗ ถึงวันที่ ๓๐ มิถุนายน พ.ศ. ๒๕๔๘
ผลการพิจารณาความเสียหายชั้นที่สุดพบความเสียหายที่เกิดแก่อุตสาหกรรมภายในในช่วงระยะเวลาไต่สวนการทุ่มตลาดตามมาตรา
๑๙ (๑) ดังนี้
๖.๒.๑
ปริมาณของสินค้าทุ่มตลาดและผลของการทุ่มตลาดที่มีต่อราคาของสินค้าชนิดเดียวกันในตลาดภายในประเทศ
(๑) ปริมาณการนำเข้าสินค้าทุ่มตลาด
จากสถิติกรมศุลกากร
พบว่าปริมาณการนำเข้าสินค้าเหล็กลวดคาร์บอนสูงจากสาธารณรัฐประชาชนจีนเพิ่มสูงขึ้นในช่วงปี
๒๕๔๖ ถึงปี ๒๕๔๘ และในช่วงระยะเวลาไต่สวนการทุ่มตลาด ทั้งนี้
สัดส่วนการนำเข้าสินค้าจากสาธารณรัฐประชาชนจีนในปี ๒๕๔๘ และปี ๒๕๔๙ คิดเป็นร้อยละ
๓๖ และร้อยละ ๔๓
ของปริมาณนำเข้าทั้งหมดตามลำดับสำหรับสัดส่วนการนำเข้าสินค้าจากสาธารณรัฐอินเดียนับตั้งแต่ปี
๒๕๔๖ คิดเป็นร้อยละ ๖ ถึงร้อยละ ๙ ของปริมาณนำเข้าทั้งหมด
อย่างไรก็ดี
ปริมาณการนำเข้าสินค้าเหล็กลวดคาร์บอนสูงจากสาธารณรัฐแอฟริกาใต้มีแนวโน้มลดลงนับแต่ปี
๒๕๔๗ เป็นต้นมา โดยในช่วงระยะเวลาไต่สวนการทุ่มตลาดมีการนำเข้าประมาณร้อยละ ๐.๔๒
ของปริมาณการนำเข้าทั้งหมด ซึ่งน้อยกว่าเกณฑ์ที่กำหนดในกฎกระทรวงกำ
หนดเกณฑ์ในการยุติการพิจารณาตอบโต้การทุ่มตลาดและการอุดหนุน พ.ศ. ๒๕๔๕
จึงยุติการไต่สวนการทุ่มตลาดสินค้าดังกล่าวที่มีแหล่งกำเนิดจากสาธารณรัฐแอฟริกาใต้ในทันที
(๒)
ผลกระทบของการทุ่มตลาดที่มีต่อราคาของสินค้าชนิดเดียวกันในตลาดภายในประเทศ
เกิดผลกระทบต่อราคาของอุตสาหกรรมภายใน
ในลักษณะการตัดราคา การกดราคา และ การยับยั้งการขึ้นราคา
๖.๒.๒
ผลกระทบของการทุ่มตลาดที่มีต่ออุตสาหกรรมภายใน
ยอดจำหน่าย
อุตสาหกรรมภายในมียอดจำหน่ายภายในประเทศลดลงในปี
๒๕๔๘และในช่วงระยะเวลาไต่สวนการทุ่มตลาด
กำไร/ขาดทุน
อุตสาหกรรมภายในประสบปัญหาขาดทุนในปี
๒๕๔๘ และในช่วงระยะเวลาไต่สวนการทุ่มตลาด
ผลผลิต
อุตสาหกรรมภายในมีผลผลิตลดลงนับแต่ปี
๒๕๔๘ และในช่วงระยะเวลาไต่สวนการทุ่มตลาด
ส่วนแบ่งตลาด
อุตสาหกรรมภายในมีส่วนแบ่งการตลาดลดลงตั้งแต่ปี
๒๕๔๗ และในช่วงระยะเวลา ไต่สวนการทุ่มตลาด
ความสามารถในการผลิต
อุตสาหกรรมภายในมีความสามารถในการผลิตคงที่
ไม่มีการเพิ่มหรือลดกำลังการผลิตนับแต่ปี ๒๕๔๖ และในช่วงระยะเวลาไต่สวนการทุ่มตลาด
ผลตอบแทนการลงทุน
อุตสาหกรรมภายในมีผลตอบแทนการลงทุนติดลบในปี
๒๕๔๘ และช่วงระยะเวลาไต่สวนการทุ่มตลาด
การใช้กำลังการผลิต
อุตสาหกรรมภายในมีอัตราการใช้กำลังการผลิตไม่ถึงร้อยละ
๕๐ ของกำลังการผลิตทั้งหมด และมีแนวโน้มลดลงตั้งแต่ปี ๒๕๔๘
ผลกระทบต่อราคาสินค้าในประเทศ
ในช่วงระยะเวลาการไต่สวนการทุ่มตลาดอุตสาหกรรมภายในไม่สามารถขึ้นราคาขายให้สอดคล้องกับต้นทุนที่สูงขึ้นได้
กระแสเงินสด
อุตสาหกรรมภายในมีกระแสเงินสดติดลบในช่วงระยะเวลาไต่สวนการทุ่มตลาด
สินค้าคงคลัง
สินค้าคงคลังมีแนวโน้มเพิ่มขึ้นอย่างมากตั้งแต่ปี
๒๕๔๗ ถึงช่วงระยะเวลาไต่สวนการทุ่มตลาด
การจ้างงาน
อุตสาหกรรมภายในมีการรักษาระดับการจ้างแรงงาน
แต่มีความเป็นไปได้ที่จะมีการลดการจ้างงานเนื่องจากแนวโน้มการลดลงของรายได้
ผลผลิตต่อหนึ่งชั่วโมงแรงงาน
อุตสาหกรรมภายในมีผลผลิตต่อหนึ่งชั่วโมงแรงงานลดลงในช่วงระยะเวลาการไต่สวน
เมื่อเปรียบเทียบกับช่วงระยะเวลาเดียวกันก่อนระยะเวลาการไต่สวน
อัตราการเจริญเติบโต
ในปี
๒๕๔๗
มีการเพิ่มขึ้นของอุปสงค์ภายในที่ทำให้ปริมาณและมูลค่าการขายเพิ่มขึ้นอย่างมาก
แต่ในช่วงปี ๒๕๔๘ ถึงปี ๒๕๔๙
อัตราการเจริญเติบโตของปริมาณการใช้ในประเทศได้มีการลดลงอย่างต่อเนื่อง
ความสามารถในการเพิ่มทุนหรือการลงทุน
อุตสาหกรรมภายในไม่มีการเพิ่มทุนในช่วงปี
๒๕๔๖ ถึงปี ๒๕๔๙
ความสัมพันธ์ของปริมาณการนำเข้าสินค้าทุ่มตลาดกับส่วนเหลื่อมการทุ่มตลาด
การนำเข้าสินค้าทุ่มตลาดเพิ่มขึ้นอย่างชัดเจนในขณะที่ราคานำเข้ามีแนวโน้มลดลงนับแต่ปี
พ.ศ. ๒๕๔๖
ทำให้สินค้าทุ่มตลาดส่งผลต่อสถานะผลประกอบการของอุตสาหกรรมภายในในช่วงระยะเวลาการไต่สวนการทุ่มตลาดและก่อให้เกิดความเสียหายต่ออุตสาหกรรมภายใน
๖.๒.๓
การพิจารณาปัจจัยอื่นๆ ที่ก่อให้เกิดความเสียหายต่ออุตสาหกรรมภายใน
(๑) ปริมาณการนำเข้าสินค้าชนิดเดียวกันจากประเทศอื่น
จากสถิติกรมศุลกากรและแบบสอบถาม
พบว่าการนำเข้าจากประเทศอื่นรวมกันมีสัดส่วนปริมาณลดลงจากร้อยละ ๗๒.๗๑ ในปี ๒๕๔๖
เหลือร้อยละ ๕๑.๓๑ ในปี ๒๕๔๘ อีกทั้งราคาส่งออก ซี.ไอ.เอฟ.
ของประเทศอื่นสูงกว่าราคาส่งออก ซี.ไอ.เอฟ. ของประเทศที่ถูกพิจารณา
ซึ่งส่วนใหญ่เป็นการนำเข้าจากประเทศญี่ปุ่นในสินค้าเกรดพิเศษซึ่งมีราคาสูงกว่าเมื่อเปรียบเทียบกับราคาของสินค้าทุ่มตลาดและเป็นการขายให้กับผู้ซื้อที่เกี่ยวข้องกันในประเทศไทย
(๒) ความต้องการใช้ภายในประเทศ
ภาพรวมของความต้องการใช้สินค้าเหล็กลวดคาร์บอนสูงภายในประเทศอยู่ในระดับสูงในช่วงระยะเวลาไต่สวนการทุ่มตลาด
จากการพิจารณาผลการไต่สวนการทุ่มตลาด
พบว่ามีการนำเข้าสินค้าเหล็กลวดคาร์บอนสูง
ทุ่มตลาดจากสาธารณรัฐประชาชนจีนและสาธารณรัฐอินเดียก่อให้เกิดความเสียหายอย่างสำคัญต่ออุตสาหกรรมภายใน
โดยได้พิจารณาผลกระทบของการทุ่มตลาดที่มีต่อราคาของอุตสาหกรรมภายใน
พบว่ามีการตัดราคา กดราคา ประกอบกับการพิจารณาปัจจัยอื่น ได้แก่
การนำเข้าจากประเทศอื่น และความต้องการใช้ภายในประเทศแล้ว
พบว่าไม่ใช่ปัจจัยที่ก่อให้เกิดความเสียหายต่ออุตสาหกรรมภายใน
จึงสรุปได้ว่าความเสียหายของอุตสาหกรรมภายในที่เกิดขึ้น เกิดจากการนำเข้าสินค้าทุ่มตลาดจากสาธารณรัฐประชาชนจีนและสาธารณรัฐอินเดีย

ข้อ ๗ 
การพิจารณาประโยชน์ของอุตสาหกรรมภายใน ผู้บริโภค และประโยชน์สาธารณะ
คณะกรรมการพิจารณาทุ่มตลาดและการอุดหนุนได้พิจารณาประโยชน์ของอุตสาหกรรมภายใน
ผู้บริโภค และประโยชน์สาธารณะประกอบกันแล้ว เห็นว่าไม่ควรใช้มาตรการตอบโต้การทุ่มตลาดกับสินค้าเหล็กลวดคาร์บอนสูงจากสาธารณรัฐประชาชนจีนและสาธารณรัฐอินเดีย
เนื่องจากอุตสาหกรรมภายในมีกำลังการผลิตเพียงพอต่อความต้องการใช้ภายในประเทศ
แต่มีปริมาณการผลิตไม่สม่ำเสมอ และคุณภาพสินค้าของอุตสาหกรรมภายในไม่ตรงกับความต้องการของผู้ใช้ในอุตสาหกรรมสินค้าต่อเนื่องบางประเภท
อีกทั้งเหล็กลวดคาร์บอนสูงเป็นต้นทุนส่วนใหญ่ของต้นทุนการผลิตสินค้าต่อเนื่องในแต่ละประเภท
หากมีการเรียกเก็บอากรตอบโต้การทุ่มตลาด
จะทำให้ต้นทุนการผลิตของผู้ใช้เพิ่มขึ้นและผู้บริโภคขั้นสุดท้ายต้องรับภาระในส่วนนี้
ประกอบกับการประกาศระงับการดำเนินกิจการชั่วคราวของบริษัท อุตสาหกรรมเหล็กกล้าไทย
จำกัด (มหาชน) จะทำให้ปริมาณการผลิตสินค้าของอุตสาหกรรมภายในลดลง
ซึ่งจะส่งผลกระทบต่อผู้ใช้ที่จะต้องพึ่งพาการนำเข้าสินค้าเหล็กลวดคาร์บอนสูงจากต่างประเทศมากขึ้น

ข้อ ๘ 
คำวินิจฉัยชั้นที่สุดของคณะกรรมการพิจารณาการทุ่มตลาดและการอุดหนุนเมื่อวันที่
๒๖ กันยายน พ.ศ. ๒๕๕๐
คณะกรรมการพิจารณาการทุ่มตลาดและการอุดหนุนได้มีคำวินิจฉัยชั้นที่สุดว่า
- ให้ยุติการไต่สวนการทุ่มตลาดสินค้าเหล็กลวดคาร์บอนสูง (High Carbon Steel Wire Rods) ตามพิกัดอัตราศุลกากรประเภทที่
๗๒๑๓.๙๑.๐๐.๐๕๐ ๗๒๑๓.๙๑.๐๐.๐๖๐ ๗๒๑๓.๙๑.๐๐.๐๗๐ ๗๒๑๓.๙๙.๐๐.๐๕๐ ๗๒๑๓.๙๙.๐๐.๐๖๐ และ
๗๒๑๓.๙๙.๐๐.๐๗๐ (พิกัดอัตราศุลกากรเดิมคือ ๗๒๑๓.๙๑๐.๐๕๐ ๗๒๑๓.๙๑๐.๐๖๐ ๗๒๑๓.๙๑๐.๐๗๐
๗๒๑๓.๙๙๐.๐๕๐ ๗๒๑๓.๙๙๐.๐๖๐ และ ๗๒๑๓.๙๙๐.๐๗๐) ที่มีภาคตัดขวางเป็นวงกลมวัดเส้นผ่าศูนย์กลางได้
๕.๕ ถึง ๒๐ มิลลิเมตรและ ๗๒๒๗.๙๐.๐๐.๐๐๐ (พิกัดอัตราศุลกากรเดิม คือ ๗๒๒๗.๙๐๐.๐๐๖)
ที่มีภาคตัดขวางเป็นวงกลมวัดเส้นผ่าศูนย์กลางได้ ๕ มิลลิเมตรขึ้นไป
ที่มีแหล่งกำเนิดจากบริษัท Beijing Shougang Co., Ltd.
สาธารณรัฐประชาชนจีน และสาธารณรัฐแอฟริกาใต้
เนื่องจากสินค้าเหล็กลวดคาร์บอนสูงที่มีแหล่งกำเนิดจากบริษัท
Beijing Shougang Co., Ltd. สาธารณรัฐประชาชนจีน และสาธารณรัฐแอฟริกาใต้
มีปริมาณการนำเข้าและส่วนเหลื่อมการทุ่มตลาดน้อยกว่าเกณฑ์ที่กำหนดในกฎกระทรวงกำหนดเกณฑ์ในการยุติการพิจารณาตอบโต้การทุ่มตลาดและการอุดหนุน
พ.ศ. ๒๕๔๕
- ไม่ใช้มาตรการตอบโต้การทุ่มตลาดในการนำเข้าสินค้าเหล็กลวดคาร์บอนสูง (High Carbon Steel Wire Rods) ตามพิกัดอัตราศุลกากรประเภทที่
๗๒๑๓.๙๑.๐๐.๐๕๐ ๗๒๑๓.๙๑.๐๐.๐๖๐ ๗๒๑๓.๙๑.๐๐.๐๗๐ ๗๒๑๓.๙๙.๐๐.๐๕๐ ๗๒๑๓.๙๙.๐๐.๐๖๐ และ
๗๒๑๓.๙๙.๐๐.๐๗๐ (พิกัดอัตราศุลกากรเดิม คือ ๗๒๑๓.๙๑๐.๐๕๐
๗๒๑๓.๙๑๐.๐๖๐ ๗๒๑๓.๙๑๐.๐๗๐ ๗๒๑๓.๙๙๐.๐๕๐ ๗๒๑๓.๙๙๐.๐๖๐ และ ๗๒๑๓.๙๙๐.๐๗๐)
ที่มีภาคตัดขวางเป็นวงกลมวัดเส้นผ่าศูนย์กลางได้ ๕.๕ ถึง ๒๐ มิลลิเมตร และ
๗๒๒๗.๙๐.๐๐.๐๐๐ (พิกัดอัตราศุลกากรเดิม คือ ๗๒๒๗.๙๐๐.๐๐๖)
ที่มีภาคตัดขวางเป็นวงกลมวัดเส้นผ่าศูนย์กลางได้ ๕
มิลลิเมตรขึ้นไปมีแหล่งกำเนิดจากสาธารณรัฐประชาชนจีน (ยกเว้นบริษัท Beijing Shougang Co., Ltd.) และสาธารณรัฐอินเดีย
เนื่องจากเมื่อได้คำนึงถึงประโยชน์ของอุตสาหกรรมภายใน
ผู้บริโภค และประโยชน์สาธารณะประกอบกันตามมาตรา ๗ ตามพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒
แม้จะมีการนำเข้าสินค้าเหล็กลวดคาร์บอนสูงที่มีแหล่งกำเนิดจากสาธารณรัฐประชาชนจีนและสาธารณรัฐอินเดียในราคาทุ่มตลาด
และก่อให้เกิดความเสียหายอย่างสำคัญแก่อุตสาหกรรมภายในตามมาตรา ๑๙ (๑)
ตามพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒
ทั้งนี้หลักเกณฑ์และวิธีการยื่นรับคำขอข้อเท็จจริงที่ใช้ในการพิจารณาไม่ใช้มาตรการตอบโต้การทุ่มตลาดดังกล่าวเป็นไปตามประกาศกระทรวงพาณิชย์
เรื่อง การตอบโต้การทุ่มตลาดและการอุดหนุน (ฉบับที่ ๔) พ.ศ. ๒๕๔๓

ประกาศ ณ วันที่ ๒๔
ตุลาคม พ.ศ. ๒๕๕๐
อภิรดี  ตันตราภรณ์
อธิบดีกรมการค้าต่างประเทศ

วิภา/ผู้จัดทำ
๗ กันยายน ๒๕๕๔

[๑]
ราชกิจจานุเบกษา เล่ม ๑๒๔/ตอนพิเศษ ๑๖๙ ง/หน้า ๖/๒ พฤศจิกายน ๒๕๕๐